พร้อมทุกตำแหน่ง
กระแสปรับ ครม.แร้งสุดๆ นะคะคุณขา ...มีข่าวโยกคนโน้น ปรับคนนี้ และหลายๆ
14 ม.ค. 2555

กระแสปรับ ครม.แร้งสุดๆ นะคะคุณขา ...มีข่าวโยกคนโน้น ปรับคนนี้ และหลายๆ 
โผบอกตรงกันว่า “ธีระชัย ภูวนาถนรานุบาล” รมว.คลัง ข้าวนอกนา ที่ปรึกษาพี่แม้ว วิจิตร สุพินิจ ส่งเข้าประกวดจะหลุดโผแน่นอน 
ส่วนข้าวนอกนา เดอะโต้งกิตติรัตน์ ณ ระนอง ก็โดนลือเหมือนกัน บ้างก็ว่าจะให้นั่งเก้าอี้รองนายกฯ อย่างเดียว เข้ามาเป็นขุนคลัง หรือให้นั่งควบรองนายกฯ เศรษฐกิจและ รมว.คลัง 
แต่เจ้าตัวบอกว่า ใครจะลืออะไรก็ลือไป แต่ขอบอกว่า “ยินดีรับทุกตำแหน่ง” เพราะเคยบอกกับนายกฯ ยิ่งลักษณ์ ไว้ตั้งแต่ตกปากรับคำลงเรือรัฐนาวาลำนี้ว่า 
“ผมเชื่อมั่นในตัวท่านนายกฯ ยิ่งลักษณ์ แล้วผมบอกด้วยว่า หากจะให้อยู่ในหน้าที่ไหนก็ยินดี”
ฉะนั้น เดอะโต้งสบายใจไร้กังวล หากจะปรับ ครม. ยังไงก็ยังเหนียว “นายกฯ คิดเปลี่ยนหรือไม่เปลี่ยนก็ไม่ต้องสอบถามผม เพราะท่านรู้ดีว่าผมชัดเจน ให้อยู่กระทรวงไหน ก็จะทำอย่างเต็มความสามารถ” ฟังแล้วขนลุกไหมคะคุณขา
สปาย 008 ขอยืนยันด้วยความมั่นใจ 1,000% ว่า เดอะโต้งจะได้นั่งตำแหน่งใหญ่ต่อในรัฐนาวายิ่งลักษณ์ 2 อย่างแน่นอน แม้จะโดนทิ่มแทง โดนแซะ โดนเลื่อยขาเก้าอี้จากหลายคนในพรรคที่อยากได้ตำแหน่งนี้ 
ที่มั่นใจก็เพราะทอดตาไปทั่งแวดวงการเงิน มีแต่คนโดดหนีการเมือง เพราะเข้ามาก็เปลืองตัว ถ้าไม่อยากจนตัวสั่นดิกๆ บางคนก็เสียคนตอนแก่เพราะความอยากเท่านั้นเอง
งานที่เดอะโต้งทำก็ไม่ได้ขี้เหร่ และความนุ่มนวลทำไรทำจริง จนได้รับฉายา “ปุเลงนอง” จากนักข่าวทั้งทำเนียบฯ ก็แค่หยิกแกมหยอก แต่ใครก็รู้ว่าถ้าแม่ปูจ๋า ไม่มีเดอะโต้งคุมเรื่องเศรษฐกิจให้ ก็งานเข้า ถึงยังไงกิตติรัตน์ก็ไม่มีแผลเรื่องการโกงกินเหมือนนักการเมือง 
แต่ใครจะรู้ใจเดอะโต้งเท่าตัวเขาเอง เพราะเขาบอกว่า ถ้าถามว่าอยากทำอะไร เขาอยากช่วย รมว.ชุมพล ศิลปอาชา รมว.ท่องเที่ยวและกีฬา ดูแลในเรื่องกีฬามากกว่า
อะไรไม่ว่า อย่าเผลอบริหารประเทศแบบบริหารทีมฟุตบอลก็แล้วกันค่ะ คุณพี่ที่ฟอร์มบู่ทุกทีเวลาแมตช์สำคัญ ฮ่า ฮ่า ฮ่า